J.M. Coetzee

John Maxwell Coetzee (født 9. februar 1940 i Cape Town) er en sørafrikansk forfatter, nå naturalisert australsk borger, bosatt i Sør-Australia. Coetzee ble som fjerde afrikaner og andre sørafrikaner (etter Nadine Gordimer) tildelt Nobelprisen i litteratur i 2003. Ut over sine romaner har han også utgitt vitenskapelige arbeider samt oversettelser.

Liv og virke

Bakgrunn 
Faren var advokat og moren lærer. Slekten stammer fra tidlige nederlandske bosettere fra 1600-tatlet. Coetzee tilbragte sin oppvekt dels i Kappstaden, dels i Worcester i Western Cape-provinsen. Dette beskrives i hans delvis selvbiografiske roman Boyhood (1997).

Hans fikk sin middelskoleutdanning ved en katolsk skole i Rondebosch. Han studerte deretter ved universitetet i Cape Town (UCT), der han fikk grad i engelsk (1960) og matematikk (1961).

Akademisk og litterær løpebane 
I begynnelsen av 1960-årene flyttet han til England, der han i en tid arbeidet som dataprogrammerer. Han tok en PhD-grad i litteratur ved University of Texas i Austin, hvorpå han underviste i engelsk på State University of New York i Buffalo inntil 1971.

Da hans søknad om permanent oppholdstillatelse i USA ble avslått, reiste han tilbake til Sør-Afrika og underviste i engelsk litteratur ved Cape Towns universitet mellom 1972 og 2000, de siste årene som såkalt Distinguished Professor. Mellom 1984 og 2003 underviste han ofte også i USA, ved State University of New York, Johns Hopkins University, Harvard University, Stanford University og University of Chicago. I 2002 flyttet han til Adelaide i Australia der han ble ansatt ved University of Adelaide. Han ble australsk borger i 2006.

I 2005 ble han hedret med den sørafrikanske Mapungubwe-ordenen i gull. I tillegg har han mottatt Bookerprisen to ganger (for The Life and Times of Michael K i 1983 og Disgrace i 1999).

Litterære motiver 
Et motiv som går igjen i Coetzees skjønnlitterære bøker er hvordan det sørafrikanske apartheidsystemet skaper og befester sosiale og mentale mønstre hos folk. Varianter av dette tema er med i blant annet In the Heart of the Country, Disgrace og Age of Iron. En annen form for menneskeforakt speiler Coetzee i debutromanen Dusklands der Vietnamkrigen er et av emnene.

I The Lives of Animals er temaet dyrenes rettigheter. Coetzee lar her sin romanfigur Elizabeth Costello jamføre menneskets brutt mot dyrenes rettigheter med hitlertysklands forbrytelser mot menneskeheten i tilintetgjørelsesleirene under andre verdenskrig. I den neste boken, Elizabeth Costello, finnes også dette motiv aktuelt, men her dominerer et annet tema, nemlig om forfatterskapets dypere mening og forfatterens ansvar i sitt virke.

Coetzee beveger seg mellom forskjellige sjangere. Foruten romaner skriver han også kritikk og essayer. Hans skjønnlitterære bøker er imidlertid ikke alltid så lette å sjangerbestemme. Romanene Boyhood og Youth er lett forkledte selvbiografier mens en «roman» som The Lives of Animals inneholder to lengre forelesninger om dyrerett med en sammenholdende rammefortelling om foreleseren. Dessuten består andre halvdel av boken av kommentarer til innholdet, skrevet av forskere innen forskjellige områder som litteraturviteren Marjorie Garber og filosofen Peter Singer.

Annet 
På forespørsel fra BBC om hvordan han ønsker at de skal uttale navnet hans, svarte han skriftlig: kuut-SEE (IPA: /kʊtˈsiː/).

Bibliografi

Romaner og noveller 

 Dusklands (1974) – på norsk som: Skumringsland, oversatt av Mona Lange (Cappelen, 2007) ISBN 978-82-02-24338-8
 In the Heart of the Country (1977) – på norsk som I det mørke landet, oversatt av Aud Greiff (Cappelen, 1985) ISBN 82-02-09845-9
 Waiting for the Barbarians (1980) – på norsk som Før barbarene kommer, oversatt av Aud Greiff (Cappelen, 1983) ISBN 82-02-09596-4
 Life & Times of Michael K (1983) – på norsk som: Michael K.- hans liv og tid, oversatt av Aud Greiff (Cappelen, 2003) ISBN 82-02-23443-3
 Foe (1986) – på norsk som Foe, oversatt av Aud Greiff (Cappelen, 1987) ISBN 82-02-11085-8
 Age of Iron (1990) – på norsk som Jernalder, oversatt av Aud Greiff (Cappelen, 1991) ISBN 82-02-12866-8
 The Master of Petersburg (1994) – på norsk som: Mesteren fra Petersburg; oversatt av Aud Greiff (Cappelen, 1995 ISBN 82-02-14709-3
 Disgrace (1999) – på norsk som Vanære, oversatt av Aud Greiff (Cappelen,  2000) ISBN 82-02-18492-4
 Elizabeth Costello (2003) – på norsk som Elizabeth Costello: åtte leksjoner, oversatt av Mona Lange. (Cappelen, 2004) ISBN 82-02-23286-4
 Slow Man (2005) – på norsk som 2006: Langsom mann, oversatt av Aud Greiff (Cappelen, 2006)  ISBN 978-82-02-24923-6
 Diary of a Bad Year (2007) – på norsk som: Et dårlig år, oversatt av Mona Lange (Cappelen Damm, 2008) ISBN 978-82-02-27453-5
 The Childhood of Jesus (2013) - ISBN 978-0143125761

Selvbiografiske romaner 
 Boyhood (1997) – På norsk som Barndom, oversatt av Aud Greiff (Cappelen, 2002) 
 Youth (2002) – På norsk som Ungdom, oversatt av Mona Lange. (Cappelen, 2003)
 Summertime (2009) – På norsk som Sommer: scener fra et provinsielt liv, oversatt av Mona Lange. (Cappelen Damm, 2010)

Essay og sakprosa 
 White Writing. On the Culture of Letters in South Africa (1988)
 Doubling the Point (1992)
 Giving Offense. Essays on Censorship (1997)
 The Lives of Animals (1999)
 The Humanities in Africa (2001)
 Stranger Shores. Literary Essays 1986-1999 (2002)
 Inner Workings. Literary Essays 2000-2005 (2007)
 He and His Man (2004), talen ved mottakelsen av Nobelprisen i litteratur 2003

Priser og utmerkelser (utvalg) 
 1985 – Prix Femina Étranger for Life & Times of Michael K

Referanser

Eksterne lenker 
 
 
 

Antiapartheid-aktivister
Sørafrikanske forfattere
Sørafrikanske nobelprisvinnere
Engelskspråklige forfattere
Nobelprisvinnere (litteratur)
Personer fra Cape Town
Sørafrikanske aktivister